Allan Niebuhr (KF), 2007-01-23:
Først vil jeg også gerne sige tak til Dansk Folkeparti, fordi vi får den her forespørgselsdebat.
Det er ikke sådan, at regeringspartierne – hvad man næsten kunne få indtryk af, når man hører fru Mette Gjerskov – er bange for at debattere og drøfte dyrevelfærd, heller ikke når det gælder dyretransporter.
Det gør vi gerne, for vi ser også, at der er et problem.
Jeg vil gerne starte med at sige, at jeg mener, at vi altså løser det her problem bedst ved, at vi får nogle fælles, skrappe regler i EU.
Og når jeg siger det, er det, fordi det jo ikke hjælper noget, at vi alene bøllebanker de danske transportører.
Jeg tror ikke på, at de transportører gør det bedre og dygtigere og mere professionelt end de danske transportører.
Men jeg vil ikke på nogen måde holde hånden over vores dyretransportører.
Vi har talt om brodne kar, men når der er tale om, at det er omkring 22 pct. af de standsede køretøjer, der har fejl og mangler, hvoraf langt, langt den overvejende del er nogle, der direkte kommer dyrene til skade, så mener jeg faktisk ikke, at vi taler om brodne kar.
Så mener jeg, at vi taler om en branche, der er i krise med sig selv, og det skal der selvfølgelig gøres noget ved.
Derfor synes jeg også, det er helt i orden, at vi nu om formentlig ikke ret lang tid i en eller anden udformning vedtager den klippekortordning, som der er lagt op til.
Det synes jeg er helt i orden, for jeg synes faktisk, at branchen har vist, at den ikke har taget de mange advarsler og gule lamper undervejs alvorligt, og det synes jeg er en skam.
Jeg synes, det er ærgerligt for de mennesker, der gerne vil udføre et professionelt erhverv med stolthed, at de på den måde ikke får muligheden for at gøre det, uden at der hele tiden sættes fingre på.
Men når vi snakker om 22 pct., så snakker vi altså ikke om brodne kar, men om en krise i branchen, og den skal der selvfølgelig gøres noget ved.
Det er vigtigt, at vi får sikret, at de dyr, der skal ud på transporter, får en ordentlig behandling.
Det fortjener dyrene.
Jeg må også sige, at uanset at jeg ikke kan anfægte lovligheden af det, er udviklingen med længere og længere rejser for dyrene ikke human, det er ikke værdigt for dyrene.
Jeg synes, at man på en eller anden måde burde sikre, at dyrene ikke transporteres længere, end det er nødvendigt.
Det vil jeg også gerne have at vi nåede frem til i de drøftelser, vi har.
Jeg kan ikke sætte en finger på lovligheden af det, hvis dyrene får deres hvil undervejs.
Jeg kan blot undre mig over, at der er så store forskelle i prisudregningerne, at det kan lade sig gøre næsten at fragte dyrene over det halve af Europa.
Det synes jeg er for meget af det gode.
Men vi står ved vores ansvar, og når vi dengang sidste år under behandlingen af de to beslutningsforslag bad om at få det her udsat og få det bearbejdet i en arbejdsgruppe, var det ikke, fordi vi skulle skubbes i en trillebør.
Det var for at få et oplyst grundlag.
Jeg synes jo også, at når man ser på drøftelsen dengang bl.a. om det objektive ansvar, var det altid vognmandens skyld. Var det nogle gange også chaufførens skyld alene, hvis vognmanden havde gjort, hvad han kunne?
Sådan nogle ting er nu kommet op i det oplæg, der ligger fra arbejdsgruppen.
Jeg er spændt på, hvad der nu kommer tilbage fra de høringssvar, for sagen er ude i høring i øjeblikket, og så må vi derfra tage stilling til, hvordan vi skal gribe det an i fremtiden.
Der er en enkelt problemstilling, som jeg i hvert fald godt kan se, nemlig at de meget, meget store vognmænd, der måske er meget, meget større end gennemsnitsvognmænd, har en langt større risiko for at ryge på de her klip, også uden at de på nogen måde er dårlige vognmænd.
Det er jo ikke absolut sådan, at de største vognmænd, de, der har rigtig mange biler, er de dårligste til at transportere, men der er måske bare af andre årsager en risiko for hurtigere at nå op på de klip.
Men det her er sagt så klart som muligt: Vi går også ind for, at der skal strammes op, for jeg synes, at erhvervet har brug for at få renommeet lidt op igen.